Document ID: 32013D0136

DEĊIŻJONI TA’ IMPLIMENTAZZJONI TAL-KUMMISSJONI
tal-15 ta’ Marzu 2013
li ttemm l-investigazzjoni mnedija bid-Deċiżjoni ta’ Implimentazzjoni tal-Kummissjoni 2012/161/UE fir-rigward tal-implimentazzjoni effettiva tal-Konvenzjoni Unika tan-Nazzjonijiet Uniti dwar id-Drogi Narkotiċi fil-Bolivja
(notifikata bid-dokument C(2013) 1422)
(It-test bl-Ispanjol biss huwa awtentiku)
(2013/136/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 732/2008 tat-22 ta’ Lulju 2008 li japplika skema ta’ preferenzi tariffarji ġeneralizzati għall-perjodu mill-1 ta’ Jannar 2009 u li jemenda r-Regolamenti (KE) Nru 552/97, (KE) Nru 1933/2006 u r-Regolamenti tal-Kummissjoni (KE) Nru 1100/2006 u (KE) Nru 964/2007 (1), u b’mod partikolari l-Artikolu 19(2) tiegħu,
Wara li kkonsultat lill-Kumitat għall-Preferenzi Ġeneralizzati,
Billi:
(1)
Fl-20 ta’ Marzu 2012, il-Kummissjoni nediet investigazzjoni skont l-Artikolu 17(2) tar-Regolament (KE) Nru 732/2008 (“ir-Regolament dwar is-SPĠ”) rigward l-implimentazzjoni effettiva tal-Konvenzjoni Unika tan-Nazzjonijiet Uniti dwar Drogi Narkotiċi fl-Istat Plurinazzjonali tal-Bolivja (“il-Bolivja”) bil-pubblikazzjoni tad-Deċiżjoni ta’ Implimentazzjoni tal-Kummissjoni 2012/161/UE (2).
(2)
L-ambitu tal-investigazzjoni kien li tiddetermina jekk l-arranġament ta’ inċentivi speċjali għall-iżvilupp sostenibbli u l-governanza tajba mogħti lill-Bolivja għandux ikun irtirat, skont id-dispożizzjonijiet li jinsabu fl-Artikolu 15(2) tar-Regolament attwali dwar is-SĠP.
(3)
Skont l-Artikolu 18(1) tar-Regolament dwar is-SĠP, ġie ppubblikat Avviż dwar it-tnedija tal-investigazzjoni f’Il-Ġurnal Uffiċjali tal-Unjoni Ewropea tal-20 ta’ Marzu 2012 (3).
(4)
Fit-3 ta’ April 2012, il-Kummissjoni Ewropea stiednet lill-Gvern tal-Bolivja biex jissottometti kwalunkwe informazzjoni u kummenti rilevanti għall-fini tal-investigazzjoni fi żmien 4 xhur mid-data tal-pubblikazzjoni tal-Avviż f’Il-Ġurnal Uffiċjali. Il-Kummissjoni bagħtet ukoll kwestjonarju lill-Gvern tal-Bolivja dwar l-implimentazzjoni tal-Konvenzjoni Unika tan-Nazzjonijiet Uniti dwar id-Drogi Narkotiċi (“il-Konvenzjoni Unika tan-Nazzjonijiet Uniti”).
(5)
Il-Gvern tal-Bolivja pprovda l-kummenti tiegħu fil-forma ta’ tweġiba għall-kwestjonarju fil-limitu ta’ żmien rilevanti.
(6)
Il-Kummissjoni analizzat il-kontenut tat-tweġiba għall-kwestjonarju u bagħtet lill-Gvern tal-Bolivja talba għal kjarifika ulterjuri ta’ ċerti elementi. Il-parti Bolivjana wieġbet fil-ħin għal din it-talba u pprovdiet il-kjarifiki mitluba.
(7)
Il-Kummissjoni fittxet ukoll l-informazzjoni kollha li qieset bħala meħtieġa, inklużi r-riżultati tar-rapport tal-2012 tal-Uffiċċju tan-Nazzjonijiet Uniti kontra d-Droga u l-Kriminalità (UNODC) dwar il-Kultivazzjoni tal-Koka fil-Bolivja.
(8)
Fl-analiżi tat-tweġiba li ntbagħtet għall-kwestjonarju u l-informazzjoni disponibbli, il-Kummissjoni nnotat li ma seħħ l-ebda tibdil maġġuri fil-leġiżlazzjoni rilevanti fil-Bolivja mid-denunzja tal-Bolivja tal-Konvenzjoni Unika tan-NU, li daħlet fis-seħħ fl-1 ta’ Jannar 2012.
(9)
Mill-analiżi tat-tweġiba għall-kwestjonarju u l-informazzjoni disponibbli, il-Gvern tal-Bolivja ma biddilx l-approċċ tiegħu lejn it-trattament tal-produzzjoni, il-kummerċ u l-użu tad-drogi illeċiti fil-perjodu ta’ żmien li segwa d-denunzja tiegħu tal-Konvenzjoni Unika tan-NU.
(10)
Skont l-informazzjoni li hija inkluża fit-tweġiba għall-kwestjonarju u l-informazzjoni kollha disponibbli lill-Kummissjoni, il-Bolivja għandha fis-seħħ sett ta’ għodod leġiżlattivi u istituzzjonijiet biex jiġġieldu l-produzzjoni, il-kummerċ u l-użu ta’ drogi illeċiti. Il-Bolivja hija parti għal ftehimiet internazzjonali li l-għan tagħhom huwa li jiġġieldu l-produzzjoni u l-provvista ta’ drogi illeċiti.
(11)
Għalhekk, huwa konkluż li m’hemm l-ebda element għad-dispożizzjoni tal-Kummissjoni li jista’ jissuġġerixxi li l-leġiżlazzjoni u l-prattika tal-awtoritajiet Bolivjani jistgħu jżommuhom milli jimplimentaw ir-regoli tal-Konvenzjoni Unika tan-Nazzjonijiet Uniti.
(12)
Il-Kummissjoni rċeviet informazzjoni li, fl-10 ta’ Jannar 2013, aktar minn żewġ terzi tal-Istati Partijiet tal-Konvenzjoni Unika tan-Nazzjonijiet Uniti ma kinux opponew it-talba li ddepożitat il-Bolvija biex taderixxi mal-Konvenzjoni Unika tan-NU b’riżerva fuq l-użu tradizzjonali tal-weraq tal-koka (partikolarment il-mastikazzjoni u l-użi mediċinali). Għalhekk, il-Bolivja aderixxiet mill-ġdid mal-Konvenzjoni Unika tan-Nazzjonijiet Uniti mill-10 ta’ Frar 2013.
(13)
Il-Kummissjoni tqis li l-leġiżlazzjoni nazzjonali tal-Bolivja tinkorpora l-Konvenzjoni Unika tan-Nazzjonijiet Uniti u li l-Gvern tal-Bolivja qed jimplimenta b’mod effettiv il-leġiżlazzjoni tagħha dwar id-drogi illeċiti.
(14)
Konsegwentement, skont id-dispożizzjonijiet li jinsabu fl-Artikolu 15(2) tar-Regolament dwar is-SĠP, il-Kummissjoni kkonkludiet li l-irtirar temporanju tal-arranġament ta’ inċentivi speċjali għall-iżvilupp sostenibbli u l-governanza tajba mhuwiex iġġustifikat u li l-investigazzjoni għandha tintemm.
(15)
Il-miżuri stipulati f’din id-Deċiżjoni huma f’konformità mal-opinjoni tal-Kumitat ta’ Preferenzi Ġeneralizzati,
ADOTTAT DIN ID-DEĊIŻJONI:
Artikolu 1
L-investigazzjoni mnedija bid-Deċiżjoni ta’ Implimentazzjoni 2012/161/UE fir-rigward tal-implimentazzjoni effettiva tal-Konvenzjoni Unika tan-Nazzjonijiet Uniti dwar id-Drogi Narkotiċi fil-Bolivja hija hawnhekk mitmuma.
Artikolu 2
Din id-Deċiżjoni hija indirizzata lill-Istat Plurinazzjonali tal-Bolivja.
Magħmul fi Brussell, il-15 ta’ Marzu 2013.

Labels: 19
5
10
0
18